Bendt Bendtsen (KF), 1998-02-04:
Alt andet lige
har det været lang tid undervejs, men vi føler, at der er gjort et godt og konstruktivt stykke arbejde med det her forslag. Vi er positive over for en liberalisering af adoptionslovgivningen.
Den nuværende lov har for mange barrierer, og den kommende opblødning af det gældende regelsæt er stærkt tiltrængt.
Når vi ønsker at lempe reglerne, så er det: Punkt 1, fordi vi ønsker at styrke den internationale adoption til gavn for børn, som i dag lever under kummerlige forhold, og som har brug for et nyt sæt forældre
; punkt 2, fordi kommende forældre er igennem en urimelig endevending, ikke mindst i forhold til det regelsæt, som gælder for kunstig befrugtning.
Vi stiller jo ikke krav til forældrerollen på samme måde i forbindelse med kunstig befrugtning, og uden at vi behøver at have diskussionen i dag om det her område, så ser vi gerne fra konservativ side flere adoptioner, frem for at man forsker videre i en uendelighed på området for kunstig befrugtning.
Men det drejer sig også om, at vi ikke kvæler lysten til adoption.
I hovedlinjerne er vi godt tilfredse med lovforslaget, idet det bløder en række punkter op, ligesom der er en nyskabelse, som vi er godt tilfredse med.
Det er netop, at adoptanterne kommer mere med ind i processen, det tredelte godkendelsessystem, hvor vi på et tidligt tidspunkt får trukket linjerne op og tidligt får klaret hovedpunkterne.
Det er godt.
At kommende forældre som hovedregel skal gennemgå et obligatorisk adoptionskursus i fase to, er også tilfredsstillende, men jeg har den samme skepsis, som blev udtrykt fra Venstres ordfører her fra talerstolen, over, at det skulle være nødvendigt at kræve en så høj pris for to weekendkurser for et enkelt ægtepar.
Vi får med det fremsatte forslag også en mere ensartet afgørelse i adoptionssagerne.
Det er en sag, som har samlet kritik af den nuværende lov, og afgørelserne i de forskellige amter, som vi kan læse bag i lovforslaget, bekræfter jo også denne forskellighed, som vi skal have gjort noget ved.
Også opblødningen af alderskrav vil jeg gerne sige er god.
Samtidig fastslår man nu, at antallet af tre børn må anses for lige så almindeligt for adoptivfamilier som andre familier.
Det er også noget, vi har ventet på.
Vi får også en åbning, som giver handicappede mulighed for at adoptere, ligesom vi har noteret os, at justitsministeren har beskrevet i bemærkningerne, at det ikke vil være hensigtsmæssigt - om overhovedet muligt, som det udtrykkes - at opstille positiv- og negativlister over helbredsforhold.
Vi mener, loven her er for restriktiv.
Vi har set for dårlige eksempler.
Man er ekstremt strenge på det her område.
Vi giver ret til, at enlige kan adoptere, men vi giver afslag til et godt forældrepar, såfremt den ene ikke kan stille med de tilfredsstillende helbredsforhold.
Der mener vi altså ikke, at logikken hænger sammen.
Et forældrepar, hvor hustruen har fået en ny nyre for 5 år siden, lever et helt normalt liv, hvor jobbet passes uden sygedage, men hvor man har valgt ikke at gennemføre en normal graviditet, ja, dér bliver man dømt ude.
Det er en sag, hvor manden opfylder alle helbredskrav, men man bliver dømt ude efter den nuværende lovgivning.
Det er ikke blot et eksempel.
Det er en helt konkret sag. Også sukkersyge og lignende bedømmer man meget hårdt.
Det mener vi ikke kan have sin rigtighed.
Når enlige kan adoptere, må vi også acceptere en lidt svagere helbredserklæring fra den ene part i en adoptionssag.
Men vi håber på og ser frem til en meget positiv udvalgsbehandling, hvor vi kan få de forskellige ting prøvet af, og så håber jeg, at det her er et forslag, som Folketinget kan vedtage i enighed.